**ÅRSMELDING**

**FOR**

**ÅRET 2021**

 ****

**VANSE KIRKE VESTBYGDA KAPELL**

**03. 04. 2022**

**I**

**FRAMTIDSBYGGET  
(VESTBYGDA KAPELL)**

**ÅRSMELDING FOR LISTA MENIGHET 2021**

I årsmeldingen gjennomgås aktiviteter og resultater i Lista menighet. Det er et stort og omfattende arbeid som utføres av ansatte og mange frivillige i menigheten, også i et år som i sterk grad er blitt preget av coronasituasjonen. En stor takk til alle som i et vanskelig år har bidratt til arbeidet i vår menighet. Ellen Cathrine Jørgensen har i år som tidligere hatt hovedansvaret for arbeidet med selve årsmeldingen. Hun står selv for noe av innholdet i rapporten og det er hun som redigerer inn det som stab og frivillige beretter fra de ulike virksomhetene.

**MENIGHETSRÅDET**

Menighetsrådet (MR) har hatt 8 møter. Totalt 83 saker er behandlet.

Arbeidsutvalget (AU) har hatt 8 møter (hvorav 3 var Zoom-møter og 1 var telefonmøte) og har behandlet 45 saker.

**PERSONALSITUASJONEN**

Følgende var ansatt i Lista menighet:

**Helene Penne Pedersen** – hjelpeleder konfirmantarbeid (ansvar for ledelse) 10 % stilling.

**Kristina Skeibrok** – hjelpeleder konfirmantarbeid (ansvar for det musikalske) 10 % stilling våren.

**Torstein Penne Pedersen** - hjelpeleder konfirmantarbeid (ansvar for det musikalske) 10 % stilling høsten.

Ovennevnte stillinger dekkes hovedsakelig gjennom givertjeneste.

**Astrid Mattingsdal Nøtland** – diakon 50 % stilling.

**Anniken Helèn Bang-Olsen** – trosopplærer 50 % stilling.

Ovennevnte stillinger dekkes gjennom statlige midler og givertjeneste.

Presteressurser:

**Lloyd Tryland** – sokneprest 100 % stilling.

**Runar Foss Sjåstad** – spesialprest 50 % stilling.

Følgende er ansatt i Farsund kirkelige fellesråd, men virker inn mot menigheten:

**Greetje van der Wal** - organist 80 % stilling.

**Bryan Breidenthal** - organist 30 % stilling.

**Terje Larsen** – kirketjener 30 % stilling.

**Ellen Cathrine Jørgensen** - sekretær 70% stilling.

**STATISTIKK**

|  |  |  |  |  |  |  |  |
| --- | --- | --- | --- | --- | --- | --- | --- |
| **Kirkelig handling** | **2021** | **2020** | **2019** | **2018** | **2017** | **2016** | **2015** |
| Antall dåp (bosatt i soknet) | 35 | 25 | 33 | 61 | 28 | 45 | 38 |
| Antall vigsler | 5 | 4 | 7 | 8 | 3 | 13 | 11 |
| Antall gravlegginger | 54 | 48 | 36 | 46 | 68 | 58 | 53 |
| Antall utmeldinger | 18 | 13 | 11 | 11 | 19 | 38 | 15 |
| Antall innmeldinger | 5 | 3 | 3 | 3 | 4 | 1 | 1 |

**GUDSTJENESTEN**

Antall gudstjenester som er holdt er totalt 62, hvorav 4 utenom søndag/helligdager. Det gjøres oppmerksom på at det pga. coronasituasjonen ble holdt en del egne dåpsgudstjenester som er regnet med i denne statistikken. Det var ikke mulig å gjennomføre gudstjeneste på Listaheimen i 2021.

Flere frivillige deltar i forbindelse med gudstjenesten. I Vestbygda kapell fungerer frivillige som kirketjenere/klokkere/kollektører og medliturger samt teknikere som styrer lyd og bilde. I Vanse er det klokkere, medliturger og kirkeverter/kollektører. Under vanlige omstendigheter (dvs. når vi ikke er rammet av pandemi) er det også flere som stiller opp med kirkekaffe i begge kirkene samt kirkemiddag noen ganger i året i Vestbygda kapell ifm Gubbagudstjenestene og Storsøndager. Det er også i konfirmantplanen vanligvis lagt opp til at konfirmantene involveres i 2 gudstjenester i løpet av konfirmantåret der de fungerer som kirkeverter, medliturger osv. Dette ser vi på som svært positivt og konfirmantene ser ut til å syns det er spennende å medvirke.

Den kommunale lønnen til klokkeren og kirketjeneren i Vestbygda kapell går til Framtidsbygget, mens lønnen til den frivillige klokkertjenesten i Vanse kirke går til menighetsrådet. Flere av listene for frivillig arbeid organiseres av frivillige. Det er et felles gudstjenesteutvalg for Vestbygda og Vanse, men dette har ikke vært aktivt i 2021.

**SANG OG MUSIKK – v/Greetje van der Wal**

Året 2021 ble, som 2020, preget av pandemien Covid-19. Det har vært enda et år med avlysninger, restriksjoner og smittevern. Gjennom hele pandemiåret har vi forsøkt å planlegge som vanlig, men dessverre kunne noen gudstjenester, konserter/musikkandakter og andre arrangementer ikke gjennomføres grunnet gjeldende restriksjoner.

**Gjennomførte arrangementer:**

10.03. Fastemeditasjon Vestbygda kapell arr. Åsa og Alfred Vaagsvold.

11.03. Presentasjon av orgelet og mini orgelkonsert med påskemusikk for 7. klasse Vanse kirke

i samarbeid med Alfred Vaagsvold.

25.05. Presentasjon av serie 1, 2 og 3 allmenn liturgisk musikk Vanse kirke (25.05) Wim Treurniet (orgel og sang) og Greetje van der Wal (orgel og trompet).

Åpent møte med menighetsrådene fra Farsund og Lista til stede, samlet i Vanse kirke for

å ta stilling til innføring av en felles justert ordning for hovedgudstjenestene i menighetene.

**Avlyste konserter/musikkandakt:**

13.01. Nyttårskonsert Vestbygda kapell.

17.02. Musikkandakt på askeonsdag Vestbygda kapell.

06.11. Minnekonsert Vanse kirke, lørdagen før Allehelgensdag i samarbeid med organist Wim Treurniet og diakon Astrid Nøtland.

Som organist har jeg spilt gudstjenester i Vanse kirke og Vestbygda kapell. Gudstjenestene i Herad kirke blir delt mellom Wim Treurniet og undertegnede. Det har vært begravelser som vanlig i Vanse kirke, dog med færre folk til stede og jeg har akkompagnert diverse solister i den forbindelse. På grunn av Covid-19 ble en god del vielser utsatt til et senere tidspunkt.

Også i 2021 ble det gjennomført dåpsgudstjenester med bare prest, organist og nærmeste familie til stede. Om sommeren (18.07. Lista Fyr/25.07. Loshavn) ble det holdt friluftsgudstjenester med trekkspillmusikk av Wim Treurniet og trompetspill av undertegnede. Konfirmasjonsgudstjenestene har i år vært om høsten.

Jeg har deltatt med orgel- og pianomusikk på diverse trosopplæringstiltak, både i Vanse

kirke og i Langhuset. Andaktene på Listaheimen ble avlyst i perioder hvor det var mye smitte. Det samme gjaldt for de månedlige formiddagstreffene.

Julaftengudstjenesten i Vanse kirke ble erstattet med en julevandring. Første juledag ble

det en fin gudstjeneste i Vanse kirke, hvor Amalie Bjørnestad deltok med nydelig sang.

**SANG OG MUSIKK - tilknyttet organiststillingen i Vestbygda kapell og Bryan Breidenthal**Arbeidsåret 2021 startet der 2020 slapp i Lista menighet med Covid-sykemeldinger og avlyste gudstjenester. Korarbeid med Vanse Guttekor fortsatte med online øvelser to ganger i uken fra medio januar da min sykemelding etter Covid-utbrudd fra november ble avsluttet. Guttekoret øvde mot både den utsatte Messias konserten med Vest-Agder kammerkor og den utsatte fremføringen av Mozarts Requiem i Bodø, samt salmer til de avtalte gudstjenester og trosopplæringstiltak vi hadde lovet å være med på. Dessverre ble både Messias konserten og avtalte gudstjenester og trosopplæringstiltak avlyste pga. smittevernsituasjonen på Lista. Restriksjonene ble lettet i slutten av mai slik at guttekoret endelig fikk synge på en gudstjeneste 13. juni. Koret holdt sitt årsmøte samme dag.

Forferdelig mye av vårens arbeidstid gikk til administrasjon pga. corona, særlig oppdatering på smittevernrestriksjoner og følgende omlegging av avtaler. Arbeidsforholdene ble også forverret en periode av misforståelser i forbindelse med forvaltning av ressurser i forhold til stillingen til organisten i Vestbygda kapell. Disse misforståelsene ble ordnet opp i utover sommeren og høsten slik at arbeidet kunne fortsette ut fra eksisterende avtaler. Det ble etter hvert mulig å møtes til korøvelser og gudstjenester igjen. Vi fikk gjennomføre en fantastisk klaverkonsert i Vestbygda kapell søndag 24. oktober med den unge konsertpianisten Ellisiv Tandberg.

Messias prosjektet ble utsatt til 2022 men guttekoret fikk være med til Bodø og fremførte Mozarts Requiem i Bodø domkirke sammen med Arktiske Filharmonien og 120 guttekorsangere fra hele landet. Vest-Agder kammerkor forberedte en adventskonsert sammen med organist fra Feda kirke. Dessverre ble han sykemeldt etter en fallulykke. Denne konserten skulle da erstattes av en konsert med salmer med tekster av Svein Ellingsen som kammerkoret øvde på hele høsten. Denne konserten var klar til fremføring men måtte avlyses pga. smitteøkning i Farsund ukene før konserten.

I november var Vanse Guttekor med på utprøving av trosopplæringstiltaket «SyngSammen på tvers av grenser» som gikk ut på å lære flere å synge advents- og julesanger som er kjent på tvers av aldersgrenser. Koret var med som forsangere på gudstjenesten i Vestbygda kapell første søndag i advent. Sangerne forberedte også en fremføring av «Res Miranda», men også dette måtte avlyses i siste liten. Heldigvis hadde koret rukket å gjennomføre flere utvidete øvelser før restriksjonene lukket for fremføringsmuligheter. Som et liten plaster på såret fikk en håndfull sangere fra Vanse Guttekor og Ungdomskoret Sundtianerne fremføre tre sanger fra Res Miranda utenfor Betel som en del av julevandringen i Vanse på juleaften. Ellers ble opptak fra tidligere fremføringer strømmet på nettsidene til Lista menighet, Farsund menighet og Lister24.

**MUSIKKUTVALGET**

Musikkutvalget består av John Stanley Martinsen, Dag Sandnes, Mathias Lorentzen, Sverre Sandnes, Bryan Breidenthal og leder Greetje van der Wal. Musikkutvalget skal fungere som et forum for tanker og innspill og rammen er at det skal være samsvar mellom ressurser og aktiviteter. Musikkutvalget hadde ingen møter i 2021 og har ikke fått noen nye medlemmer oppnevnt siden forrige valg av menighetsråd.

**DIAKONI v/Astrid Mattingsdal Nøtland**

2021 ble nok et annerledes år – på samme måte som 2020. Men likevel tyngre på noen måter; flere var merkbart mer trette av unntakstilstand, smittefare/-frykt og restriksjoner. Diakoni handler i stor grad om å møte mennesker som opplever at livet tar en uventet vending, tap og kanskje ufrivillig isolasjon, mennesker som på en særlig måte kjenner på sårbarhet og usikkerhet. Det spesielle nå er at dette har rammet en hel verden, vi kjenner på vår del i våre sammenhenger og liv. Ingen er uberørt.

Midt i dette har vi forsøkt å ivareta diakoniarbeidet innenfor de restriksjonene som til enhver tid var gjeldende.

Gjennom året ble de fleste **formiddagstreff** avlyst, men vi har gjennomført noen treff – om enn med lavere antall deltagere. Vi ser fram til å bygge opp dette tilbudet igjen og få med både gamle og nye deltagere, og satser på å være i gang med et fast tilbud i løpet av våren 2022.

Besøk med **hilsen til de som fylte 80 år**, ble i stor grad gjennomført. Noen ønsket bare å ta imot hilsenen i døra, andre satte pris på besøk. Annen **besøkstjeneste**: noen frivillige har sine faste som de besøker/holder kontakt med, men under pandemien har det vært en utfordring å komme i kontakt med nye som ønsker og har behov for besøk. På grunn av færre arrangement og deltagere over tid, er det vanskeligere å fange opp hvem som uteblir fra fellesskap på grunn av sykdom.

**Andakter på Listaheimen** har vært avlyst i perioder, men når vi er der, har vi to like andaktsstunder i to ulike avdelinger. Her møter vi både beboere og dagpostbrukere. Tross «meterregel» opplever vi gode møter og fellesskap her, flere gir uttrykk for å sette pris på samlingene. Vi oppfordrer ellers personalet til å legge til rette for at beboere kan få se gudstjenester som strømmes fra lokale kirker.

Vi valgte å ikke planlegge **dagsturen** vi pleier å arrangere sammen med Farsund menighet på forsommeren. Vi regnet dette som et for risikabelt prosjekt med tanke på smittevern. Å redusere antall deltagere, ville enten medført at vi arrangerte med økonomisk tap, eller at turen ble betydelig dyrere pr deltager. Ikke noe av dette var ønskelig. Planlegging av ny tur ble satt på vent til situasjonen er noe mer stabil og forutsigbar – i skrivende stund ser det ut til at vi kan få til tur i 2022.

I juni og august var det **samlinger i Prestegårdshagen** – et samarbeid mellom Lista menighet, Frivilligsentralen og BUA. Det var grilling, ballspill og god prat – samlinger på tvers av kulturer og generasjoner. Vi håper det blir flere slike samarbeidssamlinger framover.

**Åpen kirke** ble gjennomført i juli. Flere fikk glede av å få komme inn i Vanse kirke og få med seg noe av kirkens historie. Frivillige medarbeidere var verter. Dette tilbudet satser vi på å videreføre.

I november ble **Allehelgensdag** markert i gudstjenesten i Vanse kirke, navn på avdøde siste år ble lest opp og det ble tent lys for hvert navn. Dessverre ble Minnekonserten som skulle vært i samarbeid med Farsund menighet avlyst. Nytt av året var at vi hadde åpent i to timer i Vanse kirke på lørdagen. Det kom få besøkende, men vi kommer til å prøve dette igjen i noen år til. Denne gangen var det kaldt og mye regn – og i tillegg en del smitte i distriktet, så vi antar at det påvirket besøkstallet.

På bakgrunn av usikkerhet og stadig skiftende regler og smittevernveiledere, har vi valgt å utsette oppstarten av **Tro og Lys-samlinger**, gudstjenester og fellesskap tilrettelagt for mennesker med utviklingshemming. Diakonen har vært fast med på øvelser til Sound of Happiness gjennom hele året – det er en fin mulighet til å bygge relasjoner. I skrivende stund ser det ut til at det kan bli mulig å starte opp med Tro og Lys høsten 2022. Det blir i så fall en samling i Vestbygda kapell og en i Frelserens kirke (samarbeid mellom menighetene).

Jeg er takknemlig for tjenesten min på Lista. Selv om mye har vært annerledes og ikke blitt som planlagt, er det meningsfullt og spennende å se hva som legger seg til rette; både samtaler og møter med enkeltmennesker og i forbindelse med arrangement. For hva er normalt innen diakoni – er ikke det nettopp å forholde seg til det uventede, sårbare og usikre? Finne måter å nå mennesker på – spesielt når mange muligheter er stengt?

I 2021 har diakoniutvalget brukt tid på å jobbe med den lokale diakoniplanen, og den var oppe i menighetsrådet på forsommeren. Diakoniutvalget tar jevnlig fram denne planen, og nye muligheter og eventuelle tiltak som bør avvikles eller endres vurderes underveis. Å se etter muligheter til å fornye og videreutvikle det diakonale tilbudet, er viktig. Diakoni skal møte aktuelle behov og må derfor stadig være våken for hva som rører seg i samfunnet – samtidig må vi prioritere ut fra de ressursene vi har. Har du tanker, ideer og kanskje lyst til å engasjere deg, er du varmt velkommen til å ta kontakt.

**Tusen takk** til hver av dere som var med i det diakonale arbeidet gjennom 2021 – enten i anledning formiddagstreff, kirkekaffe, Åpen kirke, skyss, hjemmebesøk eller annet. En spesiell takk til dere som var med selv om det kostet dere litt ekstra å engasjere dere i ei annerledes tid.

**Diakoniutvalget** i Lista menighet bestod i 2021 av: Kirsti Olsen (leder), Victor Pedersen, Bjørg Pedersen, Bernt Arnt Heskestad, Margaret Helen Johnsen Bouwman (MR), Maria Lervik (MR) og Astrid Mattingsdal Nøtland (diakon).

**MISJON v/Kari Nenningsland**

**Aktiviteter:**

Mai 2021 Opplysning om menighetens misjonsprosjekt, NMS sitt arbeid på Madagaskar

og muligheten for å gi en gave til prosjektet ble lagt inn på menighetens nettside:

listamenighet.no –> vår menighet –> misjonsprosjektet på Madagaskar.

Der er det også link til NMS sine nettsider om prosjektlandet.

21.08. Vi var med på Listarama i Prestegårdshagen, Vanse, med utlodning og

barneaktiviteter.

Undertegnede slutter som misjonskontakt og håper noen vil overta dette viktige arbeidet

i menigheten og at mange også vil be for det.

**TROSOPPLÆRINGSARBEIDET OG TROSOPPLÆRINGSUTVALGET (TU) v/Anniken Bang-Olsen**

Det har vært nok et annerledes år innen trosopplæringen. Noen aktiviteter har man fått gjort selv med lokale og nasjonale smitteverntiltak pga. coronaviruset, men vi må bare være ærlige og si at restriksjoner rundt dette viruset har preget mange av tiltakene rettet mot barn og unge, dessverre.

**På våren ble følgende aktiviteter avholdt:**

- Vi hadde lagt opp de fleste tiltakene som utendørssamlinger ved å invitere ulike

aldersgrupper og familier på postløype i Prestegårdshagen ca. 2 ganger i måneden. Disse ble

invitert gjennom informasjon på menighetens Facebookside, og ved å sende ut sms på

mobil. Vi hadde ulike temaer på postløypene hver gang og inntrykket var at dette satte

familier pris på. Etter gjennomføring av løypene ble det delt ut slikkepinner og sjokolade til

barna.

- Vi hadde en konkurranse for familier på våren der de skulle sende inn bilde av sitt

«Håpshjerte» som de lagde av materialer fra naturen. Vi fikk litt respons på det og alle som

sendte inn bildene fikk en godtepose i posten. Bildene ble delt på Facebooksiden til

Lista menighet og trosopplæringen i Lista menighet.

- Onsdagsklubben-Kids for 2. klasse fikk invitasjon i posten til å komme på postløypejakt i

Prestegårdshagen, men det var lite oppmøte.

**Tårnagenthelg og Babysang kunne ikke gjennomføres pga. coronarestriksjoner.**

**På høsten ble følgende aktiviteter avholdt:**

- Misjonstivoliet samarbeidet med Lista Marked så invitasjoner til 12-åringer ble sendt ut,

men det var lite oppmøte blant disse. Det var likevel et flott marked denne gangen i

Prestegårdshagen med strålende vær.

- Onsdagsklubben-Tweens for 4. klasse hadde samlinger i Vanse og på Borhaug. Det var godt

oppmøte på disse samlingen etter skoletid.

- På 4- og 6-års bokutdeling på høsten i Vanse og på Borhaug var det veldig godt oppmøte.

- Småbarnsang hadde noen samlinger på høsten før det ble nye restriksjoner igjen. Vi avsluttet med  
 juleverksted en lørdag i desember med godt oppmøte. Vi serverte grøt og lagde julepynt og Janet

Penne holdt andakt.

- Nyoppstartet «Drømmeverksted» for 5. klassinger ble også gjennomført i november med godt

oppmøte. Vi valgte å fortsette med tilbudet i desember sammen med kunstner Alfred Vaagsvold

ved å ha en kunstskole for barn fra 1. til 7. klasse der alle var velkomne uansett om de var

døpt eller ikke. Dette har blitt et av menighetens kontinuerlige tilbud. Anniken har vært leder for

verkstedet og har hatt trosopplæring, og Alfred Vaagsvold har vært programansvarlig.

**Lys Våken og Babysang kunne ikke gjennomføres pga. Coronarestriksjoner:**

**Trosopplæringsutvalget** **(TU)** bestod av følgende medlemmer i 2021: Anniken Bang-Olsen – leder/trosopplærer Camilla Tønnessen Skaara - representant menighetsrådet Børge Tjørn – representant menighetsrådet

TU prøver å treffes en gang i halvåret og ellers ved behov, og på våren ble det holdt et møte i mai og på høsten i oktober. På TU snakker en gjennom tiltak som har vært og ser frem mot de nye tiltakene som skal settes i gang. TU er en veldig god hjelp for trosopplærer for å gjennomføre trosopplærings-planen.

Vil minne om at trosopplæringsplanen for Lista menighet skal revurderes. Ny trosopplæringsplan skal være ferdig 15. februar 2023, så kom gjerne med innspill og forslag til revidering til [anniken.bang-olsen@farsund.kirken.no](mailto:anniken.bang-olsen@farsund.kirken.no).

**KONFIRMANTARBEIDET v/Helene Penne Pedersen**Konfirmantåret 2021 startet med strenge coronarestriksjoner, som resulterte i at alle arrangementer, storsamling i begynnelsen av januar og den planlagte Knabenhelga i februar, måtte avlyses. Mot slutten av januar lettet derimot tiltakene, og vi fikk lov til å salmes igjen - i oppdelte grupper vel å merke, og uten hjelpeledere og lovsangsband. Vi fikk holdt en smittevennlig storsamling i Framtidsbygget, med konfirmantene delt i to grupper. Videre planlagte vi sofagrupper, men også disse bar preg av tiltakene. Sofagrupper ble holdt på Menighetssenteret og i Framtidsbygget, som følge av begrensninger for gjester i private hjem. I midten av februar og i begynnelsen av mars fikk vi holdt to storsamlinger til, disse også i grupper med avstand og begrensinger, og uten hjelpeledere og lovsangsband. I mars holdt vi, som i 2020, også digital fasteaksjon med totalt avsluttende beløp: kr. 33.392,-.

Utover våren måtte vi også forholde oss til coronaens utfordringer for konfirmasjonsgudstjenestene. Omsider ble gudstjenestene som opprinnelig var satt opp i mai utsatt til høsten, 18. og 25. september i Vanse kirke.

Mars og april bar preg av utsatte samlinger, sofagrupper og generelle arrangementer. Gudstjenester ble streamet og konfirmantene ble oppfordret til å følge med digitalt. Gjennom påska ble flere gudstjenester og videoer lagt ut, hvor bla. Lloyd og Eric Tryland delte påskeord.

Som følge av den avlyste Knabenturen i februar, hadde vi håpet å kunne arrangere en konfirmanttur i juni. Dessverre måtte denne også utsettes til høsten pga. corona, men endelig kunne vi reise på helgeleir til Evje Mineralpark, 27. - 29. august. Dette var en kjempeflott tur med gode hjelpeledere, nydelig vær og plass, et godt opplegg og super service av Anette og Vebjørn (ledere/eiere). Alt i alt ble det en superflott avslutning til tross for et usikkert konfirmantår.

Presentasjonsgudstjeneste for 2007-kullet ble holdt 5. september i Vanse kirke. Selve konfirmantundervisningen for 2007-kullet startet med storsamling 23. september. Vi merket tidlig at dette var en engasjert og inkluderende gjeng.

Konfirmasjonsgudstjenestene for 2006-kullet ble som nevnt holdt 18. og 25. september. Tross antallsbegrensninger og coronarestriksjoner, ble det flotte konfirmantgudstjenester, hvor lovsangsbandet bidro.

Helga 15.-17. oktober reiste vi igjen opp til Evje Mineralpark. Dette ble også en kjempevellykket tur, og endelig kunne vi reise på tur uten å forholde oss til like strenge coronarestriksjoner. Det var en flott gjeng som bidro i både undervisning, aktiviteter, klatrepark og gruppeoppgaver, i tillegg til sosialt samhold og inkludering. Gode hjelpeledere nok en gang, og like hyggelig service som på forrige tur.

Ila. høsten holdt vi en ungdomsgudstjeneste og en storsamling, og kunne forholde oss til litt lettere nasjonale coronatiltak. Likevel bar samlingene preg av lokale restriksjoner. Storsamlingen 18. november ble en kjempesuksess. Vi delte inn i grupper og lot konfirmantene bli kjent med både kirka, staben og de forskjellige tilbudene trosopplæringen tilbyr. Hver gruppe fikk et kort besøk hos organist Greetje, organist Bryan, diakon Astrid og trosopplærer Anniken. Det var godt for konfirmantene og de ansatte å bli bedre kjent med hverandre og vi håper at det også hjalp ungdommene med å bli bedre kjent med flere sider av menighetens arbeid.

I begynnelsen av desember holdt vi juleavslutning på Nordberg fort. Vi lekte Mantracker, en form for politi og røver, og grillet pølser. Tross snø, hadde vi en gøyal og fin juleavslutning takket være greie konfirmanter som virkelig byr på seg selv og skaper godt samhold i gruppa.

**Lovsangsbandet v/Torstein Penne Pedersen**  
Jeg startet i jobben 01. oktober 2021 og begynte å organisere konfirmantenes første gudstjenester og tur under konfirmantopplæringen. Den 24. oktober spilte lovsangsbandet på en kveldsgudstjeneste i Vanse kirke, etterfulgt av en storsamling i Langhuset den 18. november.

Alle møter/gudstjenester/storsamlinger som var planlagt å finne sted i perioden desember-januar ble avlyst på grunn av corona, så derfor var det heller ingen spilling for lovsangsbandet.

**SØNDAGSSKOLENE**

**Vanse søndagsskole** er for tiden ikke i virksomhet på grunn av mangel på leder.

**Borhaug søndagsskole v/Åse Lervik**Det siste året har pandemien redusert våre søndagsskolesamlinger, men noen har vi hatt innimellom. Oppslutningen går dessverre nedover, men det kan være opptil ti barn og vi håper og ber om flere. Fire ledere stiller opp, noe vi er takknemlige for.

**Stave-Langeland Onsdagsskole v/Janet Penne**Da var tiden igjen kommet for å skrive en ny årsmelding og nå for året 2021. Dette året har også vært et coronaår med reduserte samlinger. Første onsdagsskole var 10. februar. med meters avstand/munnbind og godt smittevern. Vi fulgte Søndagsskolen Norge sitt smittevernsopplegg. Vi fikk tre samlinger før vi igjen måtte avlyse onsdagsskolen. Endret smittesituasjon medførte at vi også fikk samlinger i mai og juni før vi avsluttet med sommertur til Nordberg Fort den 16. juni. Været denne dagen var overskyet og veldig kaldt, men vi fikk fyr på grillene og koste oss med god mat, brus og kaffi, andakt og lek. Det var veldig spennende på Nordberg Fort for de totalt 30 barn og voksne som var med på turen.

Etter sommerferien startet vi opp 09. september og alle gledet seg til samlingene som skulle være denne høsten. Det ble planlagt grøtfest 15. desember, og gleden var stor da juletrefesten 30. desember ble flyttet til kl. 17. Vi fikk fire flotte samlinger før onsdagsskolen ble avlyst resten av året grunnet coronasituasjonen. Siden både grøtfesten og juletrefesten ble avlyst så ble det bestemt å ha en vårfest våren 2022 dersom corona da er historie.

Søndagsskolens Dag for hele Farsund kommune som skulle vært arrangert i januar 2021 ble avlyst og flyttet til januar 2022.

Det var 24 barn som var innskrevet i frammøteprotokollen og 22 barn betalte inn medlemskontingenten på kr 50,-. Årsrapport til Søndagsskolen Norge ble levert før fristen 15. februar og vi ble derfor også for 2021 tildelt frifondsmidler.

Det er en herlig gjeng med barn som møter på hver eneste samling og mange av foreldrene/besteforeldre synes også det er gøy på onsdagsskolen. Vi følger søndagsskolens Sprell Levende tekst med flotte andakter og sanger på projektor og vi har også noe å bitetid og lek. Barna får utdelt bladet «Barnas» når dette foreligger. Støynivået er ganske høyt med mye latter og av og til litt gråt, men vi koser oss allikevel.

Fra oktober 2021 ble det opprettet egen Facebookside for onsdagsskolen og dette har gitt store lettelser for oss ledere. Alle de voksne til barna er medlemmer av denne siden og får med seg både program, frammøtedager og andre viktige beskjeder.

Ledere i 2021 har vært Janet og Hans Olav Penne.

**Økonomi**

Vi fikk for 2021 utbetalt kr 4.000,- i frifondsmidler fordi vi bruker Sprell Levende tekstopplegget. I tillegg fikk vi kr 3.660,- i ordinære frifondsmidler. Vi fikk en fantastisk flott gave etter avslutningen av Stave bedehus på kr 11.000,-, noe vi var veldig glade for. Vi fikk også kr 2.000,- i driftsmidler fra Farsund kommune og i tillegg kr 1.100,- i medlemskontingent.

Vi har hatt utgifter til bladet «Barnas» som kommer hver 14. dag og kostet kr 1.674,- i 2021. Tekstopplegget Sprell Levende koster 6.490,-. Vi har sendt en gave på kr 2.000,- til Langeland bedehus og ellers hatt utgifter til sommeravslutning og hobbykveld. Vi kjøpte julegaver til 22 barn på Verdifull Bok og Hobby i Lyngdal samt en julegodtesokk. Det var 2 barn som hadde sluttet før sommerferien og det ble ikke kjøpt gaver til dem.

Regnskapet viser en bankbeholdning på kr 16.493,85 og en kassabeholdning på kr 114,- pr. 31.12.2021.

Dette var et tilbakeblikk på enda et Coronaår for onsdagsskolen. Årsmeldingen avsluttes med et par vers hentet fra en evighetskalender:

Du treng ikkje ottast, for far er jo her!

Han held deg i handa si.

Ei hand som er større enn du kan forstå.

Ho skal du få kvila deg i.

Du kjem med din fred gjennom tårer og gråt.

Du lyfter meg opp på ditt fang.

Så minner du stilt om den lovnad du gav.

Du er her om striden vert lang.

**PROSJEKT «PRESTEGÅRDSTUNET» v/Lloyd Tryland og Dag Sandnes**

Våren 2021 begynte menighetsrådet et planarbeid med utgangspunkt i Menighetssenteret, kontorlokalene, låven og hele prestegårdstunet. Tanken var å ta i bruk bygningsmassen og hele prestegårdshagen på en mer hensiktsmessig måte i menighetsarbeidet. Det ble utarbeidet skisser til aktiviteter og bruksområder og dertil ideer til bygningsmessige endringer. Det ble dannet en hovedkomité bestående av Lloyd Tryland, Helene Tjørn, Asbjørn Skøien, Eva Sandnes og Dag Sandnes som fikk mandat til å jobbe videre med planene (se nedenfor).

Som resultat av dette arbeidet ble det gjennomført omfattende malerarbeid på dugnad i hovedsalen, etter hvert også i kirkestua (Kårstua) samt i tilstøtende rom. Det ble kjøpt inn nye stoler og bord og bl.a. en større TV-skjerm.

Planer om «afterschool» for skoleelever og kafe i Kårstua hadde vi håpt å komme i gang med på høsten, men coronasituasjonen gjorde at iverksettelse av dette ble satt på vent. Egne underkomiteer for disse jobber videre med realiseringen av dette i det nye året. Hovedkomiteen pekte også ut en egen komité for «Prestegårdsmarked» som gjennomførte to flotte markedsdager i løpet av høsten (se nedenfor). En egen bygningskomité ble også satt i gang og har jobbet med de mer langsiktige planene for hvordan den totale bygningsmassen i Vanse skal brukes.

Det skjer altså store og spennende ting i Menighetssenteret (Langhuset) og for tiden er bygget fortsatt under rehabilitering. Dugnadsarbeid og bygningsmessige endringer går parallelt med at huset brukes til ulike formål som kirkekaffe, trosopplæringstiltak, hyggekvelder, swingkurs m.m. Etter hvert som vi går over i en mer «driftsfase» vil det sittende husstyret trekkes mer inn i den daglige driften av huset.

Det har vært jobbet med finansieringen av arbeidene. Velformulerte søknader til så vel kommunale som kirkelige instanser har dessverre ikke så langt slått til. Foreløpige utgifter har derfor så langt blitt dekket av inntekter fra fjorårets Lista Marked og de to prestegårdsmarkedene, noe gaver samt en sum til disposisjon fra menighetsrådet. En egen komité for givertjenesten er i skrivende stund i gang med sitt arbeid.

Vi tror det arbeidet vi har satt i gang i Langhuset og på hele prestegårdstunet vil være viktig i det menighetsbyggende arbeidet fremover og vi håper det vil vekke giverglede i menigheten.

**GUBBA v/Ann Kristin Stave**

**Gubba har i løpet av året 2021 hatt følgende aktivitet:**

Planlagt og vært aktive på 2 Gubbagudstjenester i Vestbygda kapell

Det ble dessverre avlyst flere Gubbagudstjenester og andra tradisjonelle arrangementer som f.eks. kirkemiddag og påsketur.

**FRAMTIDSBYGGET v/Ann Kristin Stave**

Framtidsbygget har også dette året blitt brukt til noen aktiviteter og arrangementer, men veldig mange av de tradisjonelle arrangementene og det kontinuerlige arbeidet var dette året avlyst.

Det var utrolig uforutsigbart å planlegge noe, da smittevernanbefalingene endret seg kontinuerlig.

Det gledelige er at Framtidsbygget er nedbetalt dette året, noe vi hadde tenkt å feire med stor «Takkefest» for alle i menigheten i november. Det meste var klart til festen, men så måtte også denne utsettes pga. corona. Så snart samfunnet åpnes opp igjen vil det blir invitert til Takkefest.

Det har også dette året kommet inn midler til driften av Framtidsbygget. Fremover vil inntektene fra kirketjenertjenesten i kapellet, hyggekvelder og adventskalender gå til driften.

Det har i løpet av året kommet inn ca. kr 70.000,- til Framtidsbygget. Pengene er i hovedsak kommet inn gjennom gaver, lotteri, klokkertjeneste i kapellet, utleie, Hyggekvelder og salg av advents-kalender.

Tusen takk til alle som har bidratt med penger, dugnadsarbeid og, ikke minst, kommer på samlingene som vi arrangerer. I år har det vært minimalt med aktiviteter og arrangementer i Framtidsbygget, og vi håper når vi nå snart starter opp igjen at folk kommer tilbake i fellesskapet.

Vi ser frem til at Framtidsbygget fortsatt kan tjene menighetens arbeid!  
  
**FRAMTIDSBYGGETS ADVENTSKALENDER v/Ann Kristin Stave**

Dette var 3. året vi solgte adventskalendere til inntekt for Framtidsbygget. Salg av kalendere på menighetsarrangementer og på dørene i bygda kunne ikke gjennomføres. Adventskalendere ble solgt med markedsføring på Facebook/hjemmesiden til Lista menighet hvor folk Vippset penger og fikk levert kalenderne i postkassene i Vanse/Borhaug området. I tillegg ble det solgt kalendere på Joker. Tusen takk til Joker som er positiv til å bidra!

Det har vært mye positive tilbakemeldinger og omtale av kalenderen. Folk satte pris på og syntes at det var gøy at det «skjedde noe i adventstiden». På Facebookgruppen, hvor dagens vinnernummer ble annonsert hver morgen, har det vært stor aktivitet. Til sammen ble det solgt 350 kalendere.   
  
**ONSDAG I FRAMTIDSBYGGET V/Ann Kristin Stave**

«Onsdag i Framtidsbygget» har hatt program på onsdagene, men pga. pandemien ble flere onsdager og deler av programmet avlyst. Det er sosiale samlinger med variert tema og innhold hver onsdag. Dette året har vi hatt spasertur, temakvelder, bibellesekvelder, Hyggekvelder mm. Kveldene har fått en varm mottakelse og folk gir hyggelige tilbakemeldinger på at disse kveldene er viktige for dem og for fellesskapet.  
  
**LISTA MARKED v/Ann Kristin Stave**Lista Marked fant sted lørdag 28. august ute i Prestegårdshagen i Vanse. Det var mye ekstra planlegging pga. smittevernstiltak, men vi gjennomførte arrangementet ute i friluft med to kohorter og med et flott program fra scenen. Vi fikk høre ei gruppe fra Borhaug Musikkorps spille, bandet Bandissa og ei gruppe fra Lista Trekkspillklubb. Årets store happening var «Listarama», inspirert av NRK TV-suksess Maskorama. Vi hadde fem lokale kjendiser som var ikledd kostymer og så skulle publikum gjette hvem som skjulte seg inni de forskjellige kostymene. De lokale kjendisene var ordfører Arnt Abrahamsen, kommuneoverlege Ann-Margret Haaland, Alfred Vaagsvold, Torrey Skeibrok og Hilde Sirnes.

Folk koste seg med utlodning og god mat på bordene. Inntektene fra markedet gikk til oppgradering av Langhuset.

**HOVEDKOMITÉ FOR LANGHUSET v/Eva Sandnes**

I mars måned 2021 ble det opprettet en hovedkomité med fokus på «PRESTEGÅRDSTUNET I VANSE».

Komiteen har hatt fem møter i 2021. Hovedfokuset til komiteen har vært å jobbe med realisering av prosjekter tilknyttet prestegårdstunet i Vanse og presentere planer for menighetsrådet.

Komiteen har igangsatt og gjennomført dugnadsarbeid/oppussing av Langhuset.

Planen har vært og er å få i gang nye aktiviteter som Prestegårdsmarked, afterschool, Kårstua kafe, basarer og dinnerparty. Flere av aktivitetene ble ikke igangsatt som planlagt, men måtte utsettes på grunn av coronasituasjonen. Aktivitetene har sine egne komiteer.

Det er blitt opprettet en egen bygningskomité. Hovedkomiteen vil fortsette sitt arbeid i 2022, der det vil legges mer konkrete planer for prestegårdshagen og låven.

**SUPERSOMMER v/Eva Sandnes**

Farsund frivilligsentral arrangerte sommeren 2021 «Supersommer i Farsund». Lista menighet ble invitert med som arrangør. Dette ble vi med på og arrangerte to samlinger ute i prestegårdshagen i Vanse sammen med frivilligsentralen. Arrangementene var åpne for alle. På programmet sto leker og aktiviteter, grilling og underholdning. Hagen ble fylt begge ganger med unge og gamle og våre nye landsmenn tok med hele familiene sine. Det var em flott opplevelse og veldig fint å la folk bli kjent med prestegården i Vanse.

**PRESTEGÅRDSMARKED v/Helene Tunheim Tjørn**Høsten 2021 ble det for første gang i Vanse arrangert et marked som er kalt «Prestegårdsmarked».

Det ble høsten 2021 dannet en ‘Markedskomité’ som består av følgende personer: Lloyd Tryland, Solveig Hansen, Anita Danielsen, Helene Østhassel, Odd Harald Reve og Helene Tunheim Tjørn.

Det ble planlagt to markedsdager i 2021, henholdsvis lørdag 9. oktober og lørdag 27. november.

Markedene ble arrangert på prestegårdstunet i Vanse der det var salg av håndlagede varer og produkter fra lokale produsenter på Lista. I tillegg var det salg av varm mat og drikke i ‘Kårstua’ og ‘Langhuset’, der inntektene fra matsalget gikk til Lista menighets arbeid.

Det kom mange folk på markedsdagene, og spesielt lørdag 9. oktober var det yrende liv og god stemning på prestegårdstunet i Vanse.

Det er framover planlagt å arrangere to markedsdager per semester.

I forbindelse med planleggingen og gjennomføringen av Prestegårdsmarkedet, ble det laget noen flotte treboder av hunved samt kjøpt inn to flotte partytelt til menigheten.

**«JUL I HOP» v/Solveig K. Hansen**Lloyd Tryland og Solveig K. Hansen arrangerte «Jul i Hop» på Julaften 2021. Det var et arrangement for alle som ønsket å feire julaften sammen med andre enn de pleier, og medlemmer av elleve husstander var påmeldt.

Pga. sykdom ble det kun åtte husstander som kom, men det ble en vellykket feiring med god støtte fra butikker i nærområdet og det amerikanske Lista. Julemiddag ble servert, det var sang og musikk, men strenge coronarestriksjoner gjorde at gjestene ikke kunne bevege seg rundt under arrangementet.

Man håper at dette skal bli et årlig arrangement, da gjestene var godt fornøyde og ga uttrykk for at behovet er der.

**SPEIDERNE v/Jan Martinsen**

I året 2021 har vi hatt 28 vanlige speidermøter, og alle unntatt ett møte har vært utendørs.

I tillegg har vi vært på helgetur til gården Li i Flekkefjord og på helgetur til leirstedet vårt ved Beiskevann.

Sommeren 2021 skulle det vært stor landsleir på Østlandet med ca. 10.000 deltakere, men denne ble naturlig nok avlyst på grunn av Covid-19 pandemien.

Som erstatning ble det arrangert mange små leirer spredt over hele landet, og vi var så heldige å bli invitert til Lyngdal på leir i fem dager sammen med 1. Lyngdal speidergruppe. Det er alltid moro å reise på leir, og da er det som regel lagt inn en haik i løpet av leiren. I speidersammenheng betyr ikke haik at man står langs veien og prøver å få haike med forbipasserende biler, det betyr at speiderne reiser ut og overnatter utenfor leiren uten at det er voksne ledere til stede. På denne leiren var det kanohaik, så speiderne padlet kano fra Prestneset (Dyrskueplassen i Lyngdal) ned elven til Kvavik og overnattet på Stamsøya i begynnelsen av Kvavikfjorden.

Vi prøver som vanlig å drive speidergruppa slik som vi har gjort i mange år, med fokus på at speiderne skal bli glade i å være ute i naturen, og at de skal være greie med hverandre.

Som vanlig er det paragraf 4 i speiderloven vi er mest opptatt av: ***§ 4 En speider er en god venn.***

17. mai feiringen ble som i 2020 veldig annerledes, men tradisjon tro, hadde vi flaggheis ved Herredshuset mens Lista Musikkorps spilte nasjonalsangen.

Kanopadling ned Vansebekken til Nesheimsanden var en populær aktivitet i 2021 også. I tillegg hadde vi også søppelrydding på Nesheimsanden og flere turer til Beiskevann og andre steder i lokalmiljøet.

Foreldrene til speideren er gode til å møte på dugnad. Vi hadde som vanlig salg av pyntegrønt og opphenging av julelys i Vanse og Farsund til inntekt for speideren.   
  
Medlemmene i Vanse speidergruppe pr. 31.12.2021 fordelte seg slik:

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| Alder | 60+ | 50+ | 40+ | 20+ | 16 | 15 | 11 | 10 | Totalt |
| Antall | 2 | 1 | 1 | 1 | 1 | 6 | 6 | 2 | 20 |

Ledere pr. 31.12.2021: Mads Holen, Hilde Stave, Monica Martinsen, Tom-Johnny Karoliussen og gruppeleder Jan Martinsen.

**Er det noen som har lyst til å prøve seg på speideren, kan de bare ta kontakt med Jan.**

Gruppa har epost: 1vansespeidergruppe@gmail.com og Facebook side: 1.Vanse speidergruppe. Jan Martinsen treffes på tlf. 91689086.

Gruppa er registrert hos Norsk tipping, så hvis det er noen som tipper som vil gi sin «grasrotandel» til oss, kan dere registrere vårt org.nr. 911913062, så får vi noen kroner.

**MENIGHETSBLADET v/Synnøve Rydningen  
1. Redaksjonen**  
Redaksjonen består av: Synnøve Johanne Rydningen (red.), Hans Arne Rogn, Randi Lohndal Frestad, Åsa Skogen Vaagsvold, Victor Pedersen, Sissel Marthinsen, Hanne Kristin Lervik, Elisabeth Rogn (korrektur).

**2. Produksjon og distribusjon**Vi ga ut fire nummer i 2021. Opplag 4.600-4.800. Layout og trykking hos Snartrykk i Farsund. 34-36 sider, format 17+24.  
Nr. 1/21 ble distribuert av Schibsted og Posten. Nr. 2/21 dels av frivillige, mens Posten leverte til Herad. Nr. 3 og 4/21 er helt og fullt levert av frivillige.  
Oddvar Sunde leder organiseringen i Farsund menighet og Liv Torunn Stave i Lista menighet. Overgangen var smertefri med litt innkjøringsjusteringer og fungerer veldig bra takket god organisering.

**3. Redaksjonsmøter**Vi har hatt møter før hvert blad.

**4. Økonomi**Økonomikomiteen (Bjørn Elle, leder, Victor Pedersen, Hans Arne Rogn, Kristian Kjørkleiv og Synnøve J. Rydningen) har hatt et møte 23.02.21. Der ble det besluttet å gå i gang med frivillig ombæring av bladet.

Inntekter (sponsorannonser og gaver): kr 142.799,-.  
Utgifter (distribusjon og trykking/layout): kr 144.792,-.

Regnskapet er gjort opp med et underskudd på kr 1.992,- som fordeles på menighetene.

Inntektene har vært stabile, med en liten nedgang på kr 4.000,- fra i fjor.  
Utgiftene til Layout og trykking har økt med kr 12.000,-.  
Utgiftene knyttet til distribusjon har gått ned med kr 17.000,-. De to første leveringene kostet oss ca. 15.000,-, en utgift som vil bortfalle i inneværende år.

**KOR** **Fyrlyset**På Betlehem Brekne drives også et barnekor, Fyrlyset, som har hatt en del øvelser - annenhver mandag. Vårparten var det veldig få samlinger pga. pandemien. Vi hadde tre øvelser frem til våren, og karneval. En ny leder tok over for i høst. Da hadde vi åtte samlinger, Hallo-vennsamling, juleverksted og to opptredener. Det ble i høst også avlyst noen samlinger av samme årsak.

Det er ca. 18-20 barn som er med. Leder er Miriam Ousdal og hjelpeleder er Monica Helen Stålesen. Det er også to på kjøkkenet som sørger for varm middag før oppstart. Trivselen virker veldig bra.

**Vanse Guttekor – Deo Gloria (se Musikk og Sang – Vestbygda)**

**Ungdomskoret Voices** var ikke aktivt i 2021

**ANNET ARBEID**

* **Det er** **flere bibelgrupper** som har sine møter i hjemmene.
* **Yngresarbeid** foregår på ulike bedehus i Lista menighet, på Borhaug og i Vanse.

På Borhaug samles de to lørdager i måneden og det kan godt være 30-40 stk. – en flott gjeng! Det er mye å be for og mye å takke for.

Konfirmantene er som regel med og hjelper Lloyd Frestad på Yngres i Vanse gjennom hele året, men i 2021 var samlingene avlyst.

* **Gullkonfirmantenes** samling ble utsatt til våren 2022.
* **Menighetens årsmøte** ble gjennomført i Vanse kirke etter gudstjenesten den 21. november.
* Det ble arrangert **Swingkurs** i Langhuset.

**SLUTTKOMMENTAR V/menighetsrådsleder Dag Sandnes**Det har gått over to år med pandemi. Det setter noen spor, noe også årets rapport bærer preg av. Fjoråret ble en berg-og-dal-bane med tanke på gjenåpning og nedstengning av ulike arrangementer og aktiviteter. Referater fra arbeidsutvalg og menighetsråd senhøstes forteller også om utallige planer for gjennomføring av julehøytiden som i tur og orden måtte skrinlegges i takt med nye smittevernsbestemmelser. Sånt er krevende. Ikke noe å lure på det. Allikevel er ikke dette hele bildet.

På nyåret møtte jeg flere mennesker som sa at de hadde savnet julegudstjenesten, de hadde savnet kirken som den naturlige rammen rundt julen. Egentlig gjør det litt godt å høre, for i savnet og lengselen ligger faktisk håpet og lurer. En tid for lengsel og håp er ikke det verste som kan skje det moderne menneske. Soknepresten vår pleier å si at «vi driver ikke noe vanlig brusfabrikk». Nei, heldigvis. Vårt arbeid og vår tjeneste måles ikke ut fra helt de samme suksesskriteriene som i en slik virksomhet. Piet Hein sier; «Det finnes en ro som kun beror på, om man er tro mot det man tror på». Vi kalles til troskap og etterfølgelse. Høres kanskje ikke så kult ut, men det er godt for den enkelte og som menighet er det nettopp det vi trenger, kanskje særlig i den tiden vi er inne i.

På forsommeren startet vi en oppgradering av Menighetssenteret i Vanse, nå etter hvert kjent som Langhuset. Hovedsalen og Kårstua har fått nye farger og nytt inventar. Videre utbedringer er på gang i forhold til kjøkken og tilstøtende rom, etter hvert er det ønskelig å gjøre noe med inngangspartiet. I en tid der en del annet arbeid må stå på vent, synes vi det kan være klokt å bruke tid på dette og det dugnadsarbeidet det krever. Utfordringen er av økonomisk art. Har vi råd til de investeringer dette krever i en tid da gaveinntekter og naturlige arenaer for innsamling av penger har blitt marginale? Her skal vi utvise klokskap, for vi kan ikke bruke penger vi ikke har. Derfor er vi i menighetsrådet opptatt av å løfte frem givertjenesten i menigheten. Et eget utvalg er på gang og vil i tiden som kommer prøve å gjenreise denne tjenesten. På samme måten som diakoni, trosopplæring og bønn er givertjenesten en helt grunnleggende del av det arbeidet vi må ha fokus på i en kirke som ønsker å nå ut til mennesker med verdens beste budskap.

Julen 2020 lagde Alfred Vaagsvold på bestilling en julekrybbe til Gjerdrum menighet og en julekrybbe til Lista menighet. På Gjerdrum vet vi at denne installasjonen ble et viktig samlingspunkt da bygda ble rammet av et leirskred som tok livet av 10 mennesker, påvirket sterkt et lokalsamfunn og berørte en hel nasjon. Det visuelle blir kanskje ekstra viktig i vanskelige tider. Vår egen julekrybbe er viktig for mange. Derfor var det ekstra fint denne julen da vi kunne «synge julen inn» utenfor Vestbygda kapell med nettopp julekrybben som samlingspunkt. La den stå som en påminnelse om hva vi samles om når vi nå er gått inn i et nytt år.

En stor takk til dere alle – frivillige og ansatte - for at dere er en del av dette viktige arbeidet!

Et bilde som inneholder tekst, innendørs, elektronikk, skjerm

Automatisk generert beskrivelse

Foto: Ivar Lorentzen

**Lista menighetsråd**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Dag Sandnes Ellen Cathrine Jørgensen**

**Leder Lista Menighetsråd Administrerende leder (kontor)**